
I. INTRODUCERE

 

 Progresele ştiinţei şi tehnicii au creat o evidentă prosperitate societăţii contemporane dar au adus, în acelaşi timp, prejudicii importante naturii înconjurătoare pe care au exploatat-o şi continuă să o exploateze fără încetare. 

O eră în care cantităţile de deşeuri se dovedesc impresionante şi sufocante pentru numeroase teritorii, o industrie care împânzeşte cu reziduuri şi substanţe nocive întreaga planetă, transformări, amenajări şi exploatări constituite în grabă, toate acestea pun umanitatea în faţa unor prejudicii catastrofale.

Mijloacele de epurare, de reciclare şi refolosire a deşeurilor şi pulberilor au fost dezvoltate cu totul necorespunzător iar rezultanta obţinută se manifestă în deteriorarea brutală a mediului înconjurător.

Poluarea atmosferei constă în modificarea compoziţiei naturale şi chimice a aerului, datorită prezenţei substanţelor poluante sau a unor variaţii importante a proporţiilor componentelor naturale, reprezentând un fenomen complex, care poate să se manifeste prin modificări sensibile în spaţiu şi timp.

Poluarea este o consecinţă a folosirii unor metode imperfecte în tehnologia de producţie, care rămâne încă risipitoare cu materiile prime şi cu energia. Poluarea este rezultatul unei atitudini greşite faţă de mediu, care îmbină ignoranţa şi avariţia.

În general, ca urmare a lipsei de amenajări şi a exploatării deficitare, depozitele de deşeuri se numără printre obiectivele recunoscute ca generatoare de impact şi risc pentru mediu şi sănătatea publică.

Principalele forme de impact şi risc determinate de depozitele de deşeuri orăşeneşti şi industriale, în ordinea în care acestea sunt percepute de populaţie, sunt:

· modificări de peisaj şi disconfort vizual;

· poluarea aerului;

· poluarea apelor de suprafaţă;

· modificări ale fertilităţii solurilor şi ale compoziţiei biocenozelor pe terenurile învecinate.

Poluarea aerului cu mirosuri neplăcute şi cu suspensii antrenate de vânt este deosebit de evidentă în zona depozitelor orăşeneşti.

Scurgerile de pe versanţii depozitelor aflate în apropierea apelor de suprafaţă contribuie la poluarea acestora cu substanţe organice şi suspensii.

Depozitele neimpermeabilizate de deşeuri urbane sunt deseori sursa infestării apelor subterane cu nitraţi şi nitriţi, dar şi cu alte elemente poluante. 

Scoaterea din circuitul natural sau economic a terenurilor pentru depozitele de deşeuri este un proces ce poate fi considerat temporar, dar care în termenii conceptului de “dezvoltare durabila”, se întinde pe durata a cel puţin două generaţii dacă se însumează perioadele de amenajare (1-3 ani), exploatare (15-30 ani), refacere ecologică şi postmonitorizare (15-20 ani).

În termeni de biodiversitate, un depozit de deşeuri înseamnă eliminarea de pe suprafaţa afectată acestei folosinţe a unui număr de 30-300 specii/ha, fără a considera şi populaţia microbiologica a solului. 

Deşi efectele asupra florei şi faunei sunt teoretic limitate în timp la durata exploatării depozitului, reconstrucţia ecologică realizată după eliberarea zonei de sarcini tehnologice nu va mai putea restabili echilibrul biologic iniţial, evoluţia biosistemului fiind ireversibil modificată. Actualele practici de colectare transport /depozitare a deşeurilor urbane facilitează înmulţirea agenţilor patogeni şi a vectorilor acestora: insecte, şobolani, ciori, câini vagabonzi.

Deşeurile, dar mai ales cele industriale, constituie surse de risc pentru sănătate datorită conţinutului lor în substanţe toxice precum metale grele (plumb, cadmiu), pesticide, solvenţi, uleiuri uzate.

Problema cea mai dificilă o constituie materialele periculoase (inclusiv nămolurile toxice, produse petroliere, reziduuri de la vopsitorii, zguri metalurgice) care sunt depozitate în comun cu deşeuri solide orăşeneşti. 

 

Această situaţie poate genera apariţia unor amestecuri şi combinaţii inflamabile, explozive sau corozive; pe de altă parte, prezenţa reziduurilor menajere uşor degradabile poate facilita descompunerea componentelor periculoase complexe şi reduce poluarea mediului.

Un aspect negativ este acela că multe materiale reciclabile şi utile sunt depozitate împreună cu cele nereciclabile; fiind amestecate şi contaminate din punct de vedere chimic şi biologic, recuperarea lor este dificilă.

Problemele cu care se confruntă gestionarea deşeurilor în România pot fi sintetizate astfel:

· depozitarea pe teren descoperit este cea mai importanta cale pentru eliminarea finala a acestora; 

· depozitele existente sunt uneori amplasate în locuri sensibile (în apropierea locuinţelor, a apelor de suprafaţă sau subterane, a zonelor de agrement); 

· depozitele de deşeuri nu sunt amenajate corespunzător pentru protecţia mediului, conducând la poluarea apelor şi solului din zonele respective; 

· depozitele actuale de deşeuri, în special cele orăşeneşti, nu sunt operate corespunzător: nu se compactează şi nu se acoperă periodic cu materiale inerte în vederea prevenirii incendiilor, a răspândirii mirosurilor neplăcute; nu există un control strict al calităţii şi cantităţii de deşeuri care intră pe depozit; nu există facilităţi pentru controlul biogazului produs; drumurile principale şi secundare pe care circulă utilajele de transport deşeuri nu sunt întreţinute, mijloacele de transport nu sunt spălate la ieşirea din depozite; multe depozite nu sunt prevăzute cu împrejmuire, cu intrare corespunzătoare şi panouri de avertizare. 

 

 

· terenurile ocupate de depozitele de deşeuri sunt considerate terenuri degradate, care nu mai pot fi utilizate în scopuri agricole; la ora actuală, în România, peste 12000 ha de teren sunt afectate de depozitarea deşeurilor menajere sau industriale; 

· colectarea deşeurilor menajere de la populaţie se efectuează neselectiv; ele ajung pe depozite ca atare, amestecate, astfel pierzându-se o mare parte a potenţialului lor util (hârtie, sticlă, metale, materiale plastice); 

Toate aceste considerente conduc la concluzia că gestiunea deşeurilor necesită adoptarea unor masuri specifice, adecvate fiecărei faze de eliminare a deşeurilor în mediu. Respectarea acestor masuri trebuie să facă obiectul activităţii de monitoring a factorilor de mediu afectaţi de prezenţa deşeurilor.

 

II. Regimul internaţional al deşeurilor toxice ori periculoase

  

Una din marile probleme ale vieţii moderne o constituie cea a circulaţiei substanţelor chimice periculoase, colectării, stocării, neutralizării ori eliminării deşeurilor.

În cadrul reglementărilor legislative elaborate de Comunitatea Europeană având ca obiect protecţia mediului, problematica deşeurilor are o importanţă deosebită datorită creşterii cantitative şi diversificării calitative a deşeurilor, urmare a dezvoltării şi diversificării industriei, agriculturii şi urbanizării.

Problema deşeurilor toxice ori periculoase a devenit o preocupare majoră a tuturor statelor.

Directiva Cadru a Comunităţii Europene din 15 iulie 1975 (75/442/CEE), care a stabilit liniile directoare ale reglementării comunitare în domeniu, consideră ca deşeu orice substanţă ori obiect de care deţinătorii se desistează ori au obligaţia de a se desista în virtutea dispoziţiilor naţionale în vigoare, dar, după cum se poate observa, documentul nu ţine seama de posibilităţile de reciclare.

Politica comunitară are cinci obiective majore:

· promovarea unui mediu curat obţinut prin utilizarea unor procedee şi tehnologii de nivel înalt necesare reciclării deşeurilor de orice tip;

· promovarea reprocesării, în particular recuperarea şi refolosirea deşeurilor ca materie primă;

· impunerea dispoziţiilor şi reglementărilor legate de deşeuri prin introducerea unui standard de mediu european;

· restricţionarea reglementărilor privind transportarea substanţelor considerate periculoase, 

· promovarea măsurilor de ameliorare a terenurilor contaminate.

Analiza reglementărilor internaţionale relevă două probleme principale în materie: gestiunea şi fluxul transfrontalier al deşeurilor periculoase.

 

· Gestionarea deşeurilor

Patru instituţii internaţionale s-au preocupat de problema reglementării internaţionale a gestiunii deşeurilor: 

· UEO (Uniunea Europei Occidentale),

· OCDE (Organizaţia pentru Cooperare Economică şi Dezvoltare), 

· FAO (Programul Naţiunilor Unite pentru Alimentaţie şi Agricultură) şi 

· PNUE (Programul Naţiunilor Unite pentru Dezvoltare).

 

1. Reglementări comunitare în materie

 

Activitatea UEO în materie cunoaşte două etape distincte. 

Prima a fost inaugurată prin adoptarea, la 15 iulie 1975, a unei Directive Cadru 75/442/CEE privind toate categoriile de deşeuri, completată printr-o alta din 20 martie 1978 care a reglementat problema deşeurilor periculoase şi toxice. 

Într-a doua etapă, mai multe directive au impus reguli uniforme în statele comunitare, în privinţa eliminării unor deşeuri periculoase: uleiuri uzate, cele care conţin bioxid de titan etc.

Directiva Cadru interzice abandonul, evacuarea şi eliminarea necontrolată a deşeurilor.

Statele membre au obligaţia să coopereze pentru a stabili o reţea integrată şi adecvată de instalaţii pentru eliminarea finală a deşeurilor, ţinând cont de cele mai bune tehnologii disponibile ce nu duc la costuri excesive.

Directiva prevede obligaţia statelor membre de a lua măsuri de prevenire şi reducere a producţiei de deşeuri şi a nocivităţii lor, prin următoarele căi:

· dezvoltarea tehnologiei curate şi mai economice de utilizare a resurselor naturale;

· punerea la punct a unor tehnologii şi comercializarea unor produse care nu contribuie sau contribuie în mai mică măsură, prin caracteristicile lor de fabricaţie, utilizare sau eliminare, la creşterea cantităţii de deşeuri nocive şi a riscurilor de poluare;

· punerea la punct a unor tehnologii adecvate, în vederea eliminării substanţelor periculoase conţinute în deşeuri destinate valorificării;

· valorificarea deşeurilor prin reciclare, reutilizare, recuperarea sau orice altă acţiune vizând obţinerea de materii prime secundare;

· utilizarea deşeurilor ca sursă de energie electrică.

Directiva 75/442/CEE a fost modificată prin:

· Directiva Consiliului 90/656/CEE din 4 decembrie 1990;

· Directiva Consiliului 91/156/CEE din 18 martie 1991;

· Directiva Consiliului 91/692/CEE din 23 decembrie 1991;

· Directiva Consiliului 96/59/CE din 16 septembrie 1996 

Pentru transpunerea Directivei Cadru a UE privind deşeurile 75/442/CEE, În România, a fost adoptată OU 78/2000 privind regimul deşeurilor (M.Of. 283/22.06.2000).

 

  

Directiva Consiliului 75/439/CEE din 16 iunie 1975 se referă la eliminarea uleiurilor uzate.

În sensul prezentei directive, “uleiuri reziduale” reprezintă orice produs rezidual semi-lichid sau lichid, compus total sau parţial din ulei mineral sau sintetic, inclusiv reziduurile uleioase din rezervoare, amestecurile de ulei cu apă şi emulsiile de ulei în apă.

Conform directivei, statele membre trebuie să ia măsurile necesare pentru a garanta colectarea şi eliminarea uleiurilor reziduale în condiţii de siguranţă.

Statele membre trebuie să ia măsurile necesare pentru a se asigura că, în limita posibilităţilor, eliminarea uleiurilor reziduale se efectuează prin reciclare (regenerare şi /sau ardere în alte scopuri decât pentru distrugere).

Întreprinderile care colectează şi/sau elimină uleiuri reziduale trebuie să efectueze aceste operaţiuni astfel încât să nu existe riscuri evitabile de poluare a apei, aerului sau solului.

Orice întreprindere care produce, colectează şi/sau elimină anual o cantitate de uleiuri reziduale depăşind o cantitate determinată, care va fi stabilită de fiecare stat membru, dar care nu poate fi mai mare de 500 litri, trebuie:

· să realizeze înregistrări privind cantitatea, calitatea, originea şi locaţia acestor uleiuri;

· să realizeze înregistrări privind expedierea şi recepţia uleiurilor uzate, inclusiv şi date de expediere şi recepţie şi/sau

· să furnizeze aceste informaţii autorităţilor competente la cerere.

Orice întreprindere care elimină uleiuri reziduale trebuie să furnizeze autorităţilor competente, la cererea acestora, orice informaţii privind eliminarea sau depozitarea acestor uleiuri reziduale şi a reziduurilor acestora.

Fiecare stat membru trebuie să transmită periodic Comisiei informaţii privind expertiza sa tehnică, experienţa câştigată şi rezultatele obţinute în urma aplicării măsurilor luate conform prezentei directive. Comisia trimite statelor membre un rezumat de ansamblu al acestor informaţii.

Directiva impune reducerea, la minimum, a riscurilor legate de reziduurile provenite din regenerare. Acestea trebuie eliminate în conformitate cu Directiva 78/319/CEE referitoare la deşeuri toxice şi periculoase. 

Prin Directiva 87/101/CEE au fost aduse îmbunătăţiri Directiva Consiliului 75/439/CEE acordându-se prioritate regenerării uleiurilor uzate şi impunându-se un control sever asupra combustiei acestora.

Directiva Consiliului 78/176/CEE din 20 februarie 1978 se referă la deşeurile provenind din industria de dioxid de titan. Această substanţă se utilizează drept pigment în industria de lacuri şi vopsele, celuloză şi hârtie, textile, pielărie, produse macromoleculare etc. 

Obiectivul prezentei directive este prevenirea şi reducerea progresivă, în scopul eliminării, a poluării provocate de deşeurile din industria de titan.

În sensul prezentei Directive “poluarea” reprezintă evacuarea în mediu de către om, direct sau indirect, a oricăror reziduuri rezultate din procesul de producere a dioxidului de titan, rezultatele acestei acţiuni fiind de natură să prezinte pericole pentru sănătatea umană, să aibă efecte nocive asupra resurselor vii şi a ecosistemelor, să afecteze zonele de agrement sau să interfereze cu alte utilizări legitime ale mediului respectiv.

Statele membre trebuie să ia măsurile corespunzătoare pentru a încuraja prevenirea, reciclarea şi prelucrarea deşeurilor, extragerea de materii prime şi orice alte procese destinate refolosirii deşeurilor.

Deversarea, stocarea, evacuarea şi injectarea deşeurilor sunt interzise, cu excepţia cazurilor în care se emite o autorizaţie prealabilă de către autoritatea competentă a statului membru pe teritoriul căruia sunt produse deşeurile. Autorizaţia prealabilă trebuie, de asemenea, emisă de autoritatea competentă a statului membru:

· pe teritoriul căruia deşeurile sunt deversate, stocate, evacuate sau injectate;

· de pe teritoriul căruia deşeurile sunt deversate sau evacuate.

Autorizaţia poate fi acordată pe o perioadă limitată, şi poate fi reînnoită.

Statele membre trebuie să elaboreze programe pentru reducerea progresivă şi eliminarea poluării provocate de deşeuri provenind de la unităţile industriale existente.

Noile unităţi industriale trebuie să înainteze cereri pentru autorizarea prealabilă autorităţilor competente ale statului membru pe teritoriul căruia se propune să se construiască unităţile.

Înaintea acordării unor asemenea autorizaţii trebuie să se efectueze studii de impact asupra mediului. Aceste autorizaţii pot fi acordate numai firmelor care dau spre folosire întreprinderilor numai acele materiale, procese şi tehnici disponibile pe piaţă care sunt cel mai puţin nocive pentru mediu.

Directiva Consiliului 78/176/CEE a fost modificată prin Directiva Consiliului 82/883/CEE din 3 decembrie 1982 care se referă la metodele de supraveghere şi control al operaţiunilor de eliminare: controlul deşeurilor, controlul fizic, chimic, biologic şi ecologic al mediului de evacuare;

 

Directiva Consiliului 78/319/CEE din 20 martie 1978 se referă la deşeurile toxice şi periculoase sistematizate în 27 de grupe de substanţe sau produse toxice şi periculoase (compuşi metalici, compuşi fenolici, cianici, solvenţi, biocizi, compuşi farmaceutici, oxidanţi, compuşi aromatici, acizi şi baze) considerate prioritare datorită riscurilor pe care le implică pentru sănătate şi mediu.

Această directivă nu are în vedere următoarele categorii de deşeuri: deşeuri radioactive, unele deşeuri agricole, explozivi, deşeuri miniere, menajere, emisii atmosferice sau efluenţi evacuaţi în sistemul de canalizare publică. Aceste categorii fac obiectul altor reglementări.

Statele membre au obligaţia de a lua măsuri pentru eliminarea fără pericol a acestor deşeuri interzicând abandonul, eliminarea sau transportul necontrolat al acestor deşeuri cât şi cedarea lor către autorităţi neautorizate.

Directiva stipulează şi alte obligaţii ale Statelor Membre printre care:

· separarea produselor toxice şi periculoase de alte materiale, chiar din faza de colectare, transport, stocare sau depozitare;

· instalaţiile şi/sau întreprinderile care asigură stocarea, tratarea şi/sau depozitarea deşeurilor toxice şi periculoase cât şi unităţile care asigură transportul lor trebuie să fie autorizate;

· ambalarea deşeurilor toxice şi periculoase cât şi etichetarea lor, trebuie să se facă în mod standardizat, cu indicarea naturii, compoziţiei şi specificarea proprietăţilor substanţei toxice pe care o adăpostesc;

· stabilirea unor zone de depozitare adecvate;

· inventarierea şi identificarea deşeurilor toxice şi periculoase pentru fiecare zonă.

 

Directiva Consiliului 84/360/CEE din 28 iunie 1984 privind combaterea poluării atmosferice provenind de la instalaţiile industriale.

Conform acestei directive statele membre trebuie să aplice politici şi strategii, precum şi măsuri adecvate pentru adaptarea treptată a instalaţiilor existente la cea mai bună tehnologie disponibilă care nu implică costuri excesive, întrucât aceste prevederi se aplică, printre altele, şi instalaţiilor existente de incinerare a deşeurilor municipale.

 

Directiva Consiliului 84/631/CEE din 6 decembrie 1984 se referă la supravegherea şi controlul comunitar privind transferul transfrontalier a deşeurilor periculoase.

Această directivă a stabilit că orice export de deşeuri periculoase trebuie să obţină autorizarea ţării de destinaţie şi să furnizeze proba că destinatarul final cunoaşte şi poate să le elimine corect.

 

Directiva Consiliului 89/369/CEE din 8 iunie 1989 se referă la prevenirea poluării atmosferice provenită din instalaţii de incinerare a deşeurilor orăşeneşti. Această directivă a fost adoptată în completarea Directivei 84/360/CEE referitoare la prevenirea poluării provenite din instalaţii industriale.

Directiva fixează trei niveluri de emisie pentru pulberi în suspensie, metale grele, acid clorhidric, acid fluorhidric şi dioxid de sulf, în funcţie de capacitatea nominală a instalaţiei. De asemenea Directiva impune adoptarea unor prescripţii tehnice pentru reducerea la minimum a concentraţiei în dioxine şi furani. S-au stabilit şi concentraţiile maxime admise pentru monoxidul de carbon şi unii compuşi organici în gazul de combustie.

 

Directiva Consiliului 89/429/CEE din 21 iunie 1989 se referă la reducerea poluării atmosferice care provine din instalaţiile deja existente, de incinerare a deşeurilor orăşeneşti.

Se apreciază că prevenirea formării de deşeuri se poate realiza prin tehnologie şi produse.

Promovarea tehnologiilor curate şi nu a celor de epurare care transferă poluarea dintr-un sector în altul au avut un impact pozitiv în reducerea cantităţii de deşeuri.

Directiva are ca obiectiv prevenirea prin produs, prin încurajarea utilizării produselor care produc mai puţine deşeuri şi adoptarea unui sistem comunitar de etichetare a produselor.

Reciclarea şi reutilizarea deşeurilor are în vedere următoarele:

- optimizarea sistemului de colectare şi triere a deşeurilor;

- cercetarea şi dezvoltarea tehnologiilor de valorificare;

- reducerea costurilor de valorificare;

· crearea unei pieţe de produse provenite din valorificare.

Eliminarea deşeurilor nevalorificabile ridică numeroase probleme pentru mediu. Se impune optimizarea eliminării finale prin îmbunătăţirea sistemelor de evacuare finală şi depozitare, restricţionarea unor categorii de deşeuri la evacuare; incinerarea deşeurilor industriale.

În legătură cu eliminarea deşeurilor în afara Comunităţii, este relevantă Convenţia globală referitoare la controlul transfrontier al deşeurilor periculoase, semnată la Basel în 1989, care stabileşte bazele unui sistem de control la nivel mondial. 

  

 

Directiva 91/689/CEE a Consiliului din 12 decembrie 1991 privind deşeurile periculoase are ca obiect armonizarea legislaţiilor statelor membre referitoare la controlarea gestionării deşeurilor periculoase.

Directiva 91/689/CEE înţelege prin deşeuri periculose deşeurile care figurează pe lista stabilită conform procedurii prevăzute de art. 18 a Directivei 75/442/CEE şi pe baza anexei I şi II a prezentei Directive.

Conform directivei, statele membre trebuie să ia măsurile necesare pentru inventarierea şi identificarea deşeurilor periculoase. Statele membre trebuie să ia măsuri pentru ca întreprinderile să asigure eliminarea, valorificarea, colectarea sau transportul deşeurilor fără a le amesteca între ele, mai ales cu deşeuri nepericuloase conform Directivei cadru 75/442/CEE.

În cazul în care deşeurile sunt deja amestecate cu alte deşeuri nepericuloase, substanţe sau alte materiale trebuie să se realizeze o operaţie de separare dacă acesta mai este posibil tehnic sau economic.

 

Directiva Consiliului 91/157/CEE din 18 martie 1991 privind bateriile şi acumulatoarele care conţin anumite substanţe periculoase.

Prezenta directivă are ca obiect armonizarea legislaţiilor statelor membre referitoare la valorificarea şi eliminarea controlată a bateriilor şi acumulatorilor uzate care conţin substanţe periculoase. 

Aceste dispoziţii se regăsesc în anexa I la Directiva Consiliului 76/769/CEE din 27 iulie 1976 privind armonizarea dispoziţiilor legale, de reglementare şi administrative ale statelor membre privind limitarea comercializării şi utilizării anumitor substanţe şi preparate periculoase, modificată ultima dată prin Directiva 85/610/CEE.

Conform Directivei 91/157/CEE statele membre iau măsurile corespunzătoare pentru ca bateriile şi acumulatoarele uzate să fie colectate separat pentru valorificarea acestora sau pentru eliminarea lor.

În acest scop, statele membre veghează ca bateriile şi, acumulatoarele şi dacă este cazul, aparatele în care sunt încorporate să fie marcate corespunzător. Marcarea trebuie să cuprindă indicaţii referitoare la elementele următoare:

· colectarea separată;

· dacă este cazul reciclare;

· concentraţie în metale grele.

Statele membre iau măsurile necesare pentru a informa, în detaliu, consumatorul referitor la:

· pericolele unei eliminări necontrolate a bateriilor şi acumulatoarelor uzate;

· marcarea bateriilor şi a acumulatoarelor ca şi a aparatelor în care acestea sunt incorporate în mod definitiv;

· modul de înlăturare al bateriilor şi acumulatoarelor incorporate în mod definitiv într-un aparat.

Directiva Consiliului 92/112/CEE privind procedurile de armonizare a programelor de reducere şi eliminare a poluării cauzate de deşeuri provenite din industria producătoare de titan.

Directiva 94/62/CE din 22 decembrie 1998 privind ambalajele şi deşeurile din ambalaje.

Scopul Directivei 94/62/CE este de a armoniza măsurile naţionale privind gestionarea ambalajelor şi deşeurilor din ambalaje, cu scopul, pe de o parte, de a preveni şi reduce efectele acestora asupra mediului şi de a asigura astfel un nivel ridicat de protecţie a mediului şi, pe de altă parte, de a garanta funcţionarea pieţei interne şi de a evita dificultăţile comerciale, precum şi denaturările şi restricţiile de concurenţă în cadrul Comunităţii. În acest scop art. 6 din respectiva directivă defineşte, între altele, obiective cuantificate pe care statele membre trebuie să le analizeze pentru valorificarea şi reciclarea deşeurilor de ambalaje.

Prezenta directivă instituie o procedură de control pentru a asigura coerenţa între diferitele strategii alese de statele membre, în special pentru a se asigura faptul că obiectivele stabilite într-un stat membru nu împiedică alte state să se conformeze directivei şi nu produc denaturarea pieţei interne. 

 

Directiva 1999/31/CE a Consiliului din 16 aprilie 1999 cu privire la deşeuri şi reziduuri

Pentru a răspunde exigenţelor Directivei 75/442/CEE, prezenta directivă are ca obiectiv luarea de măsuri pentru prevenirea sau reducerea posibilelor efecte negative ale deşeurilor şi reziduurilor asupra mediului înconjurător.

În ce priveşte caracteristicile tehnice ale reziduurilor prezenta directivă aplică Directiva 96/61/CE privind prevenirea şi controlul poluării industriale.

Statele membre trebuie să definitiveze o strategie naţională în scopul reducerii deşeurilor biodegradabile şi reziduurilor şi să notifice această strategie Comisiei. Această strategie trebuie să vizeze măsuri privind reciclarea, producţia de biogaz sau valorificarea materialelor.

 

Directiva 2000/76/CE a Parlamentului European şi a Consiliului din 4 decembrie 2000 privind incinerarea deşeurilor

Prezenta directivă are ca obiectiv prevenirea şi limitarea efectelor negative ale incinerării şi coincinerării deşeurilor asupra mediului (poluarea prin emisii a aerului, solului, apelor de suprafaţă şi a celor subterane, riscul rezultat pentru sănătatea persoanelor).

Acest obiectiv trebuie să fie atins impunându-se condiţii de exploatare şi exigenţe tehnice stricte, fixând valorile limită de emisii pentru instalaţiile de incinerare şi coincinerare a deşeurilor în conformitate cu exigenţele Directivei 75/442/CEE.

Această directivă se aplică tuturor instalaţiilor de incinerare şi coincinerare.

Sunt exceptate de la aplicarea acestei directive:

· instalaţiile de tratare exclusivă a deşeurilor;

· instalaţiile experimentale de cercetare – dezvoltare vizând ameliorarea procesului de incinerare şi tratare la numai 50 de tone de deşeuri pe an.

La exploatarea instalaţiilor de incinerare ori de coincinerare se iau toate precauţiile necesare privind livrarea şi recepţionarea deşeurilor pentru a prevenii sau limita efectele negative asupra mediului.

 

Exploatantul determină masa fiecărei categorii de deşeuri înainte de acceptarea recepţiei deşeurilor în instalaţii de incinerare sau coincinerare.

Înainte ca deşeurile periculoase să fie acceptate într-o instalaţie de incinerare sau coincinerare, exploatantul trebuie să aibă la dispoziţie informaţii despre aceste deşeuri. Aceste informaţii includ:

· toate informaţiile administrative privind procesul de producţie;

· compoziţia fizică şi chimică a deşeurilor;

· toate informaţiile care decid dacă deşeurile sunt apte să fie supuse tratamentului de incinerare prevăzut;

· riscul inerent al deşeurilor, substanţelor cu care nu pot fi amestecate şi precauţiile de luat pentru manipularea lor.

Conform directivei 2000/76/CE, calitatea şi nocivitatea reziduurilor produse de exploatarea instalaţiilor de incinerare sau coincinerare trebuie reduse la minimum. 

Directiva 2000/53/CE a Parlamentului European şi Consiliului din 18 septembrie 2000 referitoare la vehiculele uzate.

Prezenta directivă stabileşte măsuri vizând cu prioritate eliminarea deşeurilor provenite de la vehicule şi în plus reutilizarea, reciclarea şi alte forme de valorificare a vehiculelor ieşite din uz şi a componentelor acestora în scopul de a reduce cantitatea de deşeuri eliminate astfel încât să sporească eficacitatea mediului înconjurător din partea tuturor operatorilor economici care intervin în ciclul de viaţă al vehiculelor în special a celor care intervin direct în gestionarea vehiculelor uzate.

 

2. Recomandările OCDE. Textele adoptate în cadrul OCDE sunt foarte diferite: în afara unei recomandări cu caracter general, două reglementări specifice privesc produse determinate: recipiente de băuturi şi deşeuri din hârtie (Recomandările din 1978, 1980).

 

3. FAO a publicat un cod internaţional de conduită privind distribuirea şi utilizarea pesticidelor (1987), cu un impact semnificativ asupra cooperării internaţionale în materie.

4. Documentele şi lucrările PNUE. Cu intenţia de a contribui la ameliorarea ori dezvoltarea reglementărilor naţionale privind deşeurile toxice ori periculoase, Consiliul de administraţie a PNUE a elaborat în 1987 o serie de directive privind tratarea şi neutralizarea acestora.

Recomandările privesc reducerea producţiei de deşeuri şi diminuarea riscurilor de poluare şi a pericolelor pentru societate. S-a preconizat instaurarea unei supravegheri a activităţilor privind deşeurile periculoase şi elaborarea unei liste internaţionale a instalaţiilor de antrepozit şi de eliminare a unor deşeuri.

PNUE a creat, de asemenea, un Registru internaţional al substanţelor chimice potenţial toxice care vizează să pună la dispoziţia, în lumea întreagă, a tuturor celor care utilizează substanţe chimice cunoştinţele pe care trebuie să le aibă asupra acestora în toate domeniile: reglementare, toxicitate, precauţii în utilizare, modalităţi de distrugere, efectele asupra sănătăţii şi mediului etc.

 

· Fluxul transfrontalier al deşeurilor toxice ori periculoase

 

Motivaţiile care pot determina un producător de deşeuri pentru a le transporta în străinătate sunt multiple. În primul rând, acesta poate avea interesul să le exporte în cazul în care o reglementare foarte strictă în ţara sa impune operaţii de eliminare foarte costisitoare. Direcţia către care se îndreaptă deşeurile va fi atunci ţările unde reglementările ori controlul aplicării lor sunt mai puţin stricte. 

Un al doilea motiv îl poate constitui faptul că preţul eliminării deşeurilor poate fi mai mic în străinătate.

 

 

 

 

Reglementări internaţionale în materie 

Desigur, diversele acorduri internaţionale privind diferitele modalităţi de transport cuprind şi unele reguli tehnice care privesc, într-o anumită măsură, şi mişcările transfrontaliere de mărfuri periculoase, precum Regimul internaţional privind transportul de mărfuri periculoase pe căile ferate, o anexă la Convenţia de la Chicago referitoare la aviaţia civilă internaţională, Convenţia pentru prevenirea poluării de către nave etc. 

La cererea Adunării Generale a ONU, Consiliul de Administraţie al PNUE, după adoptarea liniilor directoare şi principiilor privind gestionarea raţională din punct de vedere ecologic a deşeurilor periculoase, a reunit un grup de experţi tehnici şi juridici în vederea elaborării unei Convenţii generale în materie. Ca urmare a acestui fapt, la 22 martie 1989 a fost semnată Convenţia de la Basel privind controlul transportului peste frontiere al deşeurilor periculoase şi eliminarea acestora.

O idee deosebit de importantă a documentului este aceea că fiecare stat parte trebuie să adopte dispoziţiile necesare pentru a veghea ca producţia de deşeuri periculoase şi alte deşeuri, în interiorul ţării, să fie redusă la minimum, ţinând seama de considerente sociale, tehnice şi economice. Eliminarea deşeurilor va trebui să se efectueze într-un loc cât mai aproape posibil de cel al producerii lor, pentru a reduce transportul lor internaţional. 

Toate transporturile autorizate în principiu sunt supuse unei proceduri minuţioase cuprinzând în special: notificarea oficială cu confirmarea de primire, elaborarea de contracte între exportator şi eliminator specificându-se o gestiune raţională din punct de vedere ecologic a deşeurilor, documente scrise care să însoţească deşeurile de la locul lor de origine la cel de eliminare; garanţii în privinţa întreprinderilor abilitate pentru transport şi eliminarea, ambalajul şi etichetajul etc. 

Fiecărui stat îi revine obligaţia de a lua măsurile menite să reprime traficul ilicit.

 

Ca principii de bază Convenţia consacră: 

· principiul nediscriminării între ţări;

· principiul consimţământului prealabil al ţării implicate;

· principiul adecvării instanţelor de eliminare finală.

Accentul este pus pe posibilitatea pentru un stat de a interzice accesul pe teritoriul său al deşeurilor periculoase de origine străină şi a favoriza eliminarea lor în ţara unde s-au produs.

Prin protocolul de la Dakar (Senegal) din 1997 Convenţia de la Basel a cunoscut unele amendamente în privinţa tranzitului şi importului deşeurilor.

Reglementările legislative adoptate în acest domeniu au urmărit o triplă finalitate: 

· conservarea, protejarea şi ameliorarea calităţii aerului; 

· protecţia sănătăţii umane;

· asigurarea unei utilizări prudente şi raţionale a resurselor naturale.

 

 

 III. Impactul depozitelor de deşeuri industriale asupra mediului în România

 

 

Deşeurile industriale sunt cele generate de procedeele de fabricaţie şi pot fi încadrate în 3 mari categorii:

· deşeurile organice, precum deşeurile de hidrocarburi, solvenţii;

· deşeuri minerale lichide, precum cele provenite de la băile de decapare şi de tratament la suprafaţă a metalelor;

· deşeuri minerale solide, precum nisipurile de topitorie, sărurile de călire cianurică.

Ca o constatare generală, industria metalelor în sens larg (metalurgie, siderurgie, constructoare de maşini), petrolului şi chimiei sunt cele mai mari “producătoare” de deşeuri industriale. 

Tratamentul deşeurilor industriale. Ca regulă generală tratarea deşeurilor industriale se face după trei metode: incinerarea, tratamentul fizico - chimic şi depozitarea.

· Incinerarea presupune crearea unor uzine speciale, cimentarea absorbind o parte tot mai importantă de deşeuri combustibile. Dimpotrivă incinerarea în mare, la bordul vapoarelor incineratoare, considerată mult timp ca o metodă bună pentru solvenţii cloruraţi este pe cale de a fi abandonată.

· Tratamentul fizico – chimic constă în detoxificarea deşeurilor (prin neutralizarea acizilor, decianurare etc), fie prin separarea deşeurilor în mai multe faze.

· Depozitarea ridică, o serie de probleme legate de securitate şi controlul realizării acestei operaţii.

În ultimul timp, în unele ţări se practică stocajul în fostele mine adânci de sare (care prezintă avantajul de a fi total lipsite de apă).

Reciclajul deşeurilor industriale se realizează în diferite scopuri: economisirea materiilor prime, a energiei, în privinţa tratării acestora etc.

Recuperarea anumitor materiale – deşeuri este practicată de mai mult timp în industrie, în special în patru sectoare: fier vechi, metale neferoase, hârtie şi sticlă.

În România, regimul de gestionare al deşeurilor este stabilit, în principal, prin Decretul nr. 466/1979 privind regimul produselor şi substanţelor toxice. 

Astfel, depozitarea deşeurilor şi a substanţelor toxice trebuie să se facă în spaţii special amenajate, amplasate în afara localităţilor, ale căror perimetre să fie vizibil marcate.

Transportul substanţelor şi produselor periculoase se efectuează în containere speciale şi numai pe baza unui ordin special de transport emis de expeditor, care are obligaţia de a asigura însoţirea transportului.

Eliberarea acestor produse şi substanţe din unităţile producătoare sau din depozite se face numai pe bază de cerere sau notă de comandă formulate în scris de beneficiar, pentru produsele respective fiind necesară întocmirea unor facturi distincte.

Conform acestui act normativ toate activităţile de transport, tranzit, depozitarea temporară sau definitivă, distrugerea şi manipularea sunt permise numai în baza acordului şi autorizaţiei de mediu.

În plus, reglementări speciale elaborate de autoritatea centrală de mediu vizează:

· amplasarea, amenajarea şi supravegherea diferitelor tipuri de depozite;

· colectarea, prelucrarea, tratarea, neutralizarea deşeurilor, precum şi reciclarea celor refolosibile;

· transportul deşeurilor;

· refacerea cadrului natural afectat de prezenţa deşeurilor;

· instalaţiile pentru incinerarea deşeurilor industriale, menajere, agricole şi altele;

· procedura de autorizare pentru amplasarea şi amenajarea depozitelor, transportul, incinerarea, prelucrarea şi utilizarea deşeurilor de orice fel;

· importul, exportul şi tranzitul de deşeuri de orice fel.

Prin Hotărârea Guvernului 511/ 5 august 1994 s-au instituit măsuri speciale pentru prevenirea şi combaterea deşeurilor de cenuşi piritice de la fabricarea acidului sulfuric şi de clorură de calciu.

Ca regulă generală, importul în România de deşeuri de orice natură, în stare brută sau prelucrată, este interzis, cu excepţia numitor categorii de deşeuri ce constituie resurse secundare de materii prime utile; tranzitul şi exportul de deşeuri de orice natură se pot realiza în conformitate cu acordurile şi convenţiile la care ţara noastră este parte (art. 16 din Legea nr. 137/1995).

În prezent această problemă este reglementată în detaliu prin Hotărârea Guvernului nr. 340/1992 (cu modificări ulterioare).

Regimul deşeurilor refolosibile este stabilit prin Ordonanţa Guvernului nr. 33 din 18 august 1995 (M.Of. 202/31 august 1995), privind măsuri pentru colectarea, reciclarea şi reintroducerea în circuitul productiv a deşeurilor refolosibile de orice fel.

Conform acestui act normativ, activitatea de colectare, prelucrare şi livrare de deşeuri refolosibile în vederea reintroducerii în circuitul productiv se desfăşoară pe baza şi în condiţiile unei autorizaţii eliberate de Ministerul Industriilor numai în urma îndeplinirii de către agenţii economici a două cerinţe minime:

· să dispună de spaţiu de depozitare necesar desfăşurării activităţii;

· să deţină dotarea corespunzătoare şi/sau tehnologiile şi instalaţiile de colectare şi prelucrare a deşeurilor refolosibile, conform normelor legale în vigoare.

Normele metodologice privind procedura de autorizare a agenţilor economici care desfăşoară activităţi de colectare, prelucrare şi livrare a deşeurilor refolosibile au fost aprobate prin Ordinul ministrului industriilor nr. 1621 din 13 noiembrie 1995.

Ordonanţa 33/1995 stabileşte şi o serie de contravenţii la regimul de colectare, reciclare şi introducere în circuitul productiv a deşeurilor refolosibile.

Începând din aprilie 2001 sunt în curs de elaborare strategia naţională şi planurile de acţiune pentru managementul deşeurilor.

Pentru transpunerea Directivei Cadru a Uniunii Europene privind deşeurile 75/442/CEE, a fost adoptată OU 78/2000 privind regimul deşeurilor (M.Of. 283/22.06.2000), aprobată prin Legea 426/18 iulie 2001.

În cursul anului 2001 au fost adoptate şi alte acte normative importante privind managementul deşeurilor ca:

· OU 11/26.01.2001 privind unele măsuri pentru achiziţionarea metalelor neferoase, a aliajelor acestora şi a deşeurilor neferoase reciclabile;

· OU 16/ 26 ianuarie 2001 privind gestionarea deşeurilor industriale reciclabile ;

· Ordinul 64/ 7.03.2001 al ministrului industriei şi resurselor pentru aprobarea normelor privind procedura de acordare, prelungire, suspendare sau anulare a autorizaţiei de valorificare a deşeurilor industriale reciclabile, modificat prin Ordinul 145/ 21 mai 2001;

· HG 9/10 ianuarie 2002 pentru completarea anexei 1 la HG 340/1992 privind regimul de import al deşeurilor şi reziduurilor de orice natură, precum şi a altor mărfuri periculoase pentru sănătatea populaţiei şi pentru mediul înconjurător.

Din 12.03.2002 este depus la Camera deputaţilor un proiect de lege pentru acceptarea amendamentului la Convenţia de la Basel (1989) privind controlul transportului peste frontieră a deşeurilor periculoase şi al eliminării acestora.

 

IV. C O N C L U Z I I

  

Diferenţa fundamentală între România şi Uniunea Europeană în domeniul standardelor de mediu este reprezentată în cea mai mare măsură de moştenirea trecutului, care este rezultatul unei politici de dezvoltare necorelate cu preocupările de protecţie a mediului, având ca rezultat degradarea acestuia.

Eficienţa scăzută în folosirea resurselor energetice, încurajate de preţurile scăzute în care nu au fost incluse costurile de mediu, reprezintă o cauză majoră a prejudiciilor aduse mediului.

În acelaşi timp, nivelul scăzut al investiţiilor, în termeni cantitativi şi calitativi în domeniul infrastructurii de mediu şi în cea mai mare măsură regimul permisiv al aplicării acestor standarde de mediu impuse prin legislaţia naţională, au dus la mărirea acestei diferenţe.

În prezent, România se confruntă cu probleme acute în domeniul poluării aerului, apelor şi solului. Acestea necesită investiţii mari pe termen scurt şi lung cât şi participarea publică şi cea a sectorului privat. Sunt necesare importante măsuri în domeniul managementului, îmbunătăţirii calităţii apelor, precum şi în domeniul protecţiei şi controlului integral al poluării.

Prin Planul Naţional pentru adoptarea acquis-ului comunitar de mediu se propun măsuri pe termen scurt şi mediu destinate armonizării legislaţiei naţionale cu cerinţele actuale ale UE precum şi măsuri destinate consolidării instituţionale în scopul implementării legislaţiei de mediu în România. 

Investiţiile trebuie să conducă la o atingere graduală a standardelor de mediu cerute de prevederile directivelor Uniunii Europene. Acestea revin în cea mai mare parte în sarcina sectorului public ( în particular cel al municipalităţilor) şi vor constitui o povară apăsătoare asupra finanţelor publice.

 

Măsurile prioritare ce trebuie a fi luate în anul 2002

· elaborarea OM pentru stabilirea poluanţilor de referinţă care trebuie evacuaţi, precum şi a valorilor limită, valorilor de prag, marjelor de toleranţă şi a limitelor în care trebuie atinse valorile limită – august 2002;

· elaborarea OM pentru întocmirea de liste cu zone şi aglomerări pe baza evaluării calităţii aerului - decembrie 2002;

· stabilirea necesarului de aparatură pentru efectuarea măsurătorilor – august 2002;

· elaborarea HG ce va transpune cerinţele de reducere a sulfului din păcură – august 2002;

Managementul deşeurilor

· elaborarea Strategiei Naţionale de Gestionare a Deşeurilor (HG) – aprilie 2002;

· elaborarea procedurilor specifice de autorizare a activităţilor de gestionare a deşeurilor – august 2002;

· înfiinţarea Secretariatului pentru comisii cu PCB – 31 martie 2002;

· inventarierea, la nivel naţional, a echipamentelor şi materialelor care conţin compuşi cu PCB – august 2002;

· urmărirea elaborării planurilor de eliminare a echipamentelor şi materialelor ce conţin compuşii desemnaţi de către agenţii economici – august 2002;

· stabilirea amplasamentelor de recepţie pentru depozitarea pe termen lung sau pentru eliminarea PCB – 31 martie 2002;

· elaborarea unei HG referitoare la recuperarea şi reciclarea ambalajelor – august 2002;

· colectarea de date privind cantităţile de ambalaje şi deşeuri de ambalaje. Precum şi unităţile implicate în colectarea şi reciclarea deşeurilor de ambalaje – august 2002;

· stabilirea ratelor de recuperare şi valorificare a ambalajelor şi reciclare a deşeurilor de ambalaje – august 2002;

· stabilirea criteriilor de acceptare a deşeurilor pe fiecare clasă de depozitare şi lista naţională de deşeuri ce pot fi acceptate pe fiecare tip de depozit (imediat după adoptarea HG privind depozitarea deşeurilor).

 

 

ANEXĂ.

 

 

PROGRAMUL LEGISLATIV 

pentru anul 2002, conform Documentului de poziţie al Guvernului României, Capitolul 22 – Protecţia mediului

 

 

 

	Actul normativ comunitar ce urmează să fie transpus
	Actul normativ naţional ce urmează să fie adoptat
	Data planificată pentru adoptare

	Directiva Cadru privind deşeurile nr. 75/442/CEE, amendată de directiva 91/156/CEE
	· HG pentru aprobarea Strategiei Naţionale de Gestionare a Deşeurilor 

· HG privind procedurile de autorizare a activităţilor de gestionare a deşeurilor
	Trim. II 2002

Trim. III 2002

	Directiva 91/689/CEE privind deşeurile periculoase
	· HG privind aprobarea listei deşeurilor periculoase
	Trim III 2002

	Directiva nr. 2000/76/CE privind incinerarea deşeurilor
	· HG privind incinerarea deşeurilor
	Trim I 2002

	Directiva nr. 94/62/CE privind ambalajele şi deşeurile de ambalaje
	· HG privind recuperarea şi reciclarea ambalajelor
	Trim III 2002

	Directiva nr. 99/31/CE privind depozitarea deşeurilor
	· HG privind depozitarea deşeurilor
	Trim. I 2002

	Regulamentul nr. 259/93 privind controlul transportului deşeurilor în, dinspre şi înspre Comunitatea Europeană
	· HG privind controlul importului, exportului şi tranzitului de deşeuri
	Trim. II 2002

